Nia Dinata

Nur Kurniati Aisyah Dewi otabâ sè èkennal minangka Nia Dinata (lahèr 4 Maret 1969) èngghi panèka sorang sutradara Indonèsia. Babine' adârâ Sunda bân Minang panèka aropa'aghi cocco dâri pahlawan nasional Otto Iskandardinata bân potrè dâri Dicky Iskandardinata. Awwâl karièr sutradara babine' panèka èmolaè dâri pangghâbây klip video bân film iklan. È awwâl taon 2000, Nia maddhek parusaha'an film indepènden Kalyana Shira Film, laju adhâddhi sutradara film Ca Bau Kan (2002) sè è-angka' dâri novèl kalabân judul sè padhâ karya novelis Remy Sylado. Latar carèta kadhâddhiyân è taon 1930-an, sè nyarèta'aghi kisah tokoh pejuang akabangsa'an Tionghoa, bân film panèka ollè bânnya' panghargâ'ân dâri pan-bârâmpan fèstival internasional.

È taon 2004, salèrana nyutradaraè film Arisan! sè cè' suksèssa dâri panjuwâllan sè saè sarta komèntar kritikus. Film panèka narèma bânnya' panghargâ'ân, tamaso' dâri Fèstival Film Indonèsia bân MTV Movie Awards. Karya saterrossa sè jhughân narèma pojhiyân dâri kritikus film èngghi panèka Berbagi Suami, film sè abahas parkara poligami dhalem tello segmèn sarta alibataghi bânnya' pamaèn film/tèater kawakan, akadhi Ria Irawan, Jajang C. Noer, bân Tio Pakusadewo. Salaèn minangka sutradara film, Nia jhughân onèng alibat è dhunnya tari. Sala sèttong kiprahna è bidhâng senni tari èngghi panèka nalèka salèrana akolaborasi sarèng maestro tari Tom Ibnur, è ka'dimma Nia adhâddhi panolès naskah dhalem karya tari Legendra Padusi sè ngangka' lagènda babine' Minangkabau. Karya sè alibataghi asma-asma rajâ, akadhi Ine Febriyanti, Jajang C. Noer, Niniek L. Karim, Arswendy Nasution bân Marissa Anita, sarta 50 panari bân musisi sè èsutradaraè Rama Soeprapto gâpanèka saterrossa èpentasaghi è Tèater Jakarta, Taman Ismail Marzuki, Jakarta.

 Panghargâ'ân 
Dhalem hal panghargâ'ân bân pangakoan, Jane Perlez dâri New York Times agâmbârraghi Nia minangka "pangghâbây film pandhâteng anyar sè cè' abakatta" è Indonèsia è taon 2006. Duwâ' film sè èsutradaraè salèrana (Ca-bau-kan bân Berbagi Suami) sarta sèttong film sè èproduseri salèrana (Biola Tak Berdawai) èajhuwaghi minangka parwakilan Indonèsia kaghâbây Film Internasional Palèng Saè è Academy Award. Salèrana jhughân araè panghargâ'ân è Fèstival Film Indonèsia 2004 kaghâbây film Arisan!, MTV Indonesia Movie Awards 2004 minangka "Sutradara Terbaik", bân Best Feature è Fèstival Film Internasional Hawaii kaghâbây film Berbagi Suami.

 Sombher